Anderson brand om weer toetse te speel | Netwerk24
Anderson brand om weer toetse te speel
28 Maart 2020 20:00
Die snelbouler James Anderson. Foto: Getty Images
Die Engelsman is toetskrieket se voorste paaltjievraat met 584 slagoffers op sy kerfstok. Hy was in Januarie laas in aksie, toe hy ’n ribbesering in ’n toets teen Suid-Afrika opgedoen het.
Engeland se kort toer na Sri Lanka is vroeër vandeesmaand weens die Covid-19-pandemie uitgestel. Die eerste toets van die somerreeks, teen die Wes-Indiese Eilande op 4 Junie, gaan waarskynlik ook in die slag bly.
Die honger om te speel is steeds daar. Ek het steeds dieselfde ambisie om Engeland te verteenwoordig.
“Die honger om te speel is steeds daar. Ek het steeds dieselfde ambisie om Engeland te verteenwoordig,” het die 37-jarige Anderson Donderdag aan verslaggewers gesê.
“Dit sal my aanspoor om tuis te bly oefen sodat ek fiks is wanneer ons eendag weer spel kan hervat. Dit maak nie saak of dit dié somer of in die winter is nie, my plan is om weer toetskrieket te speel.”
Engeland toer in Januarie na Indië vir ’n reeks van vyf toetse.
Die Krieketraad van Engeland en Wallis het intussen gesê hy werk aan ’n “reeks opsies” om krieket voort te sit, met plaaslike witbalkrieket wat as ’n prioriteit beskou word.
Anderson sê hy is bereid om in die The Hundred-kitskrieketreeks en die plaaslike T20 Vitality Blast te speel as dit die enigste manier is om hom fiks te hou en vir toetskrieket gereed te kry.
“Ek speel eerder krieket in enige formaat as om geen krieket te speel nie. Maar ons sal daarby kom wanneer die tyd reg is.” –Sportredaksie, Reuters
Meer oor: James Anderson | Engeland | Covid-19 | Toetskrieket | Snelbouler | Koronavirus | Krieket
Jordan nie spyt hy het in Pakistan aangebly
Dwaine mik vir dié 3 WB-toernooie
Plaaslike krieket kry nuwe formaat